Document ID: 31971L0320

ΟΔΗΓΙΑ ΤΟΥ ΣΥΜΒΟΥΛΙΟΥ της 26ης Ιουλίου 1971 περί προσεγγίσεως των νομοθεσιών των Κρατών μελών που αφορούν την πέδηση ορισμένων κατηγοριών οχημάτων με κινητήρα και των ρυμουλκουμένων τους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι οι τεχνικές προδιαγραφές των εθνικών νομοθεσιών τις οποίες πρέπει να πληρούν τα οχήματα με κινητήρα αφορούν, μεταξύ άλλων, την πέδηση ορισμένων κατηγοριών οχημάτων με κινητήρα και των ρυμουλκουμένων τους-
ότι οι προδιαγραφές αυτές διαφέρουν από το ένα Κράτος μέλος στο άλλο και ως εκ τούτου είναι ανάγκη να υιοθετηθούν οι ίδιες προδιαγραφές από όλα τα Κράτη μέλη, είτε συμπληρωματικά είτε σε αντικατάσταση των υφισταμένων ρυθμίσεων, ιδίως για να καταστεί δυνατή η εφαρμογή για κάθε τύπο οχήματος της διαδικασίας εγκρίσεως ΕΟΚ, που ρυθμίζεται από την οδηγία του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών μελών όσον αφορά την έγκριση των οχημάτων με κινητήρα και των ρυμουλκουμένων τους(3)-
ότι οι εναρμονισμένες προδιαγραφές πρέπει να εξασφαλίζουν την ασφάλεια της οδικής κυκλοφορίας σε όλη την έκταση της Κοινότητος,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Ως όχημα, κατά την έννοια της παρούσας οδηγίας, νοείται κάθε όχημα με κινητήρα που προορίζεται να κυκλοφορεί επί οδού, με ή χωρίς αμάξωμα, έχον τουλάχιστον τέσσερις τροχούς και εκ κατασκευής μεγίστη ταχύτητα μεγαλύτερη των 25 χμ/ω, καθώς και τα ρυμουλκούμενά του, εξαιρουμένων των οχημάτων που μετακινούνται επί σιδηροτροχιών, των ελκυστήρων και των γεωργικών μηχανών καθώς και των μηχανημάτων δημοσίων έργων, και το οποίο ανήκει σε μία από τις ακόλουθες διεθνείς κατηγορίες:
α) Κατηγορία Μ: Οχήματα με κινητήρα προοριζόμενα για τη μεταφορά ατόμων, που έχουν είτε τουλάχιστον τέσσερις τροχούς είτε τρεις τροχούς και μέγιστο βάρος υπερβαίνον τον ένα τόνο.
- Κατηγορία Μ1: Οχήματα προοριζόμενα για τη μεταφορά ατόμων, που περιλαμβάνουν, εκτός από το κάθισμα του οδηγού, το πολύ οκτώ θέσεις καθημένων.
- Κατηγορία Μ2: Οχήματα προοριζόμενα για τη μεταφορά ατόμων, που περιλαμβάνουν, εκτός από το κάθισμα του οδηγού, περισσότερες των οκτώ θέσεις καθημένων και που έχουν μέγιστο βάρος μη υπερβαίνον τους 5 τόνους.
- Κατηγορία Μ3: Οχήματα προοριζόμενα για τη μεταφορά ατόμων, που περιλαμβάνουν, εκτός από το κάθισμα του οδηγού, περισσότερες των οκτώ θέσεις καθημένων και που έχουν μέγιστο βάρος υπερβαίνον τους 5 τόνους.
β) Κατηγορία Ν: Οχήματα με κινητήρα προοριζόμενα για τη μεταφορά εμπορευμάτων, που έχουν είτε τουλάχιστον τέσσερις τροχούς είτε τρείς τροχούς και μέγιστο βάρος υπερβαίνον τον ένα τόνο.
- Κατηγορία Ν1: Οχήματα προοριζόμενα για τη μεταφορά εμπορευμάτων, που έχουν μέγιστο βάρος μη υπερβαίνον τους 3,5 τόνους.
- Κατηγορία Ν2: Οχήματα προοριζόμενα για τη μεταφορά εμπορευμάτων, που έχουν βάρος υπερβαίνον τους 3,5 τόνους αλλά μη υπερβαίνον τους 12 τόνους.
- Κατηγορία Ν3: Οχήματα προοριζόμενα για τη μεταφορά εμπορευμάτων, που έχουν μέγιστο βάρος υπερβαίνον τους 12 τόνους.
γ) Κατηγορία Ο: Ρυμουλκούμενα (περιλαμβάνονται και τα ημιρυμουλκούμενα).
- Κατηγορία Ο1: Ρυμουλκούμενα που το μέγιστο βάρος τους δεν υπερβαίνει τους 0,75 τόνους.
- Κατηγορία Ο2: Ρυμουλκούμενα που έχουν μέγιστο βάρος υπερβαίνον τους 0,75 τόνους, αλλά μη υπερβαίνον τους 3,5 τόνους.
- Κατηγορία Ο3: Ρυμουλκούμενα που έχουν μέγιστο βάρος υπερβαίνον τους 3,5 τόνους, αλλά μη υπερβαίνον τους 10 τόνους.
- Κατηγορία Ο4: Ρυμουλκούμενα που έχουν μέγιστο βάρος υπερβαίνον τους 10 τόνους.
2. Όσον αφορά την κατηγορία Μ, τα αρθρωτά οχήματα, που αποτελούνται από δύο αδιαχώριστα αλλά αρθρωτά οχήματα, θεωρούνται ότι αποτελούν ένα μόνον όχημα.
3. Όσον αφορά τις κατηγορίες Μ και Ν, στην περίπτωση ενός ελκυστήρα προοριζομένου να ζευχθεί με ένα ημιρυμουλκούμενο, το μέγιστο βάρος που πρέπει να ληφθεί υπόψη για την ταξινόμηση του οχήματος είναι το βάρος του ελκυστήρα σε κατάσταση κινήσεως προστιθεμένου του μεγίστου βάρους που μεταβιβάζεται στον ελκυστήρα από το ημιρυμουλκούμενο και, περιπτώσεως δοθείσης, του μεγίστου βάρους φορτίου του ίδιου του ελκυστήρα.
4. Όσον αφορά την κατηγορία Ν, τα εξαρτήματα και οι εγκαταστάσεις που απαντώνται σε ορισμένα ειδικά οχήματα που δεν προορίζονται για τη μεταφορά ατόμων (οχήματα-γερανοί, οχήματα-εργαστήρια, διαφημιστικά οχήματα κλπ.) εξομοιούνται με εμπορεύματα.
5. Όσον αφορά την κατηγορία Ο, στην περίπτωση ενός ημιρυμουλκουμένου οχήματος, το μέγιστο βάρος που πρέπει να ληφθεί για την ταξινόμηση του οχήματος είναι το μεταβιβαζόμενο στο έδαφος βάρος με τον άξονα ή τους άξονες του προσδεμένου στον ελκυστήρα ημιρυμουλκουμένου και φορτωμένου δια του μεγίστου του φορτίου.
Άρθρο 2
Τα Κράτη μέλη δεν δύνανται να αρνηθούν την έγκριση ΕΟΚ ούτε την έγκριση από εθνικής πλευράς ενός οχήματος για λόγους που αφορούν τους μηχανισμούς πεδήσεώς του, αν το όχημα αυτό είναι εφοδιασμένο με τους μηχανισμούς που προβλέπονται στα παραρτήματα I έως VIII και αν οι μηχανισμοί αυτοί πληρούν τις προδιαγραφές που αναφέρονται σε αυτά τα ίδια τα παραρτήματα.
Άρθρο 3
Το Κράτος μέλος που προέβη στην έγκριση λαμβάνει τα μέτρα που είναι αναγκαία για να πληροφορείται κάθε τροποποίηση ενός από τα στοιχεία ή ενός από τα χαρακτηριστικά που προβλέπονται στο παράρτημα I σημείο 1.1. Οι αρμόδιες αρχές του Κράτους αυτού κρίνουν αν πρέπει να διενεργηθούν στο τροποποιημένο πρωτότυπο νέες δοκιμές συνοδευόμενες από νέα πρακτικά. Στην περίπτωση κατά την οποία προκύπτει από τις δοκιμές ότι οι προδιαγραφές της παρούσας οδηγίας δεν τηρούνται, η τροποποίηση δεν εγκρίνεται.
Άρθρο 4
Έως ότου τεθεί σε ισχύ μία ειδική οδηγία προσδιορίζουσα την έννοια "αστικά λεωφορεία", τα οχήματα αυτά υποβάλλονται στη δοκιμή του τύπου II δις η οποία περιγράφεται στο παράρτημα II, όταν το μέγιστο βάρος τους υπερβαίνει τους 10 τόνους.
Άρθρο 5
Οι τροποποιήσεις που είναι αναγκαίες για την προσαρμογή των προδιαγραφών των παραρτημάτων στην τεχνική πρόοδο εκδίδονται σύμφωνα με τη διαδικασία που προβλέπεται στο άρθρο 13 της οδηγίας του Συμβουλίου της 6ης Φεβρουαρίου 1970 περί εγκρίσεως των οχημάτων με κινητήρα και των ρυμουλκουμένων τους.
Άρθρο 6
1. Τα Κράτη μέλη θέτουν σε ισχύ τις διατάξεις που είναι αναγκαίες για να συμμορφωθούν προς την παρούσα οδηγία εντός προθεσμίας δεκαοκτώ μηνών από την κοινοποίησή της και ενημερώνουν αμέσως περί αυτού την Επιτροπή.
2. Οι διατάξεις του σημείου 2.2.1.4 του παραρτήματος εφαρμόζονται σε οχήματα διάφορα από εκείνα που ανήκουν στις κατηγορίες Μ3 και Ν3 από της 1ης Οκτωβρίου 1974.
3. Τα Κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 7
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 26 Ιουλίου 1971.

Labels: 8
15